ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/1362 ΤΗΣ ΕΠΙΤΡΟΠΗΣ

της 30ής Σεπτεμβρίου 2020

για την τροποποίηση του εκτελεστικού κανονισμού (ΕΕ) 2020/1213 σχετικά με τα φυτοϋγειονομικά μέτρα για την είσοδο στην Ένωση ορισμένων φυτών προς φύτευση Acer japonicum Thunberg, Acer palmatum Thunberg και Acer shirasawanum Koidzumi, καταγωγής Νέας Ζηλανδίας

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΕ) 2016/2031 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, σχετικά με προστατευτικά μέτρα κατά των επιβλαβών για τα φυτά οργανισμών, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 228/2013, (ΕΕ) αριθ. 652/2014 και (ΕΕ) αριθ. 1143/2014, και την κατάργηση των οδηγιών του Συμβουλίου 69/464/ΕΟΚ, 74/647/ΕΟΚ, 93/85/ΕΟΚ, 98/57/ΕΚ, 2000/29/ΕΚ, 2006/91/ΕΚ και 2007/33/ΕΚ (1), και ιδίως το άρθρο 42 παράγραφος 4 τρίτο εδάφιο,

Εκτιμώντας τα ακόλουθα:

(1) Ο εκτελεστικός κανονισμός (ΕΕ) 2018/2019 της Επιτροπής (2) θέσπισε, βάσει προκαταρκτικής αξιολόγησης κινδύνου, κατάλογο φυτών, φυτικών προϊόντων και άλλων αντικειμένων υψηλού κινδύνου.

(2) Σύμφωνα με τον κανονισμό (ΕΕ) 2016/2031, εάν, βάσει αξιολόγησης κινδύνου, συναχθεί το συμπέρασμα ότι ένα φυτό, φυτικό προϊόν ή άλλο αντικείμενο που κατάγεται από τρίτη χώρα, ομάδα τρίτων χωρών ή συγκεκριμένη περιοχή της οικείας τρίτης χώρας εγκυμονεί μη αποδεκτό κίνδυνο από επιβλαβή οργανισμό, αλλά ο κίνδυνος αυτός μπορεί να μειωθεί σε αποδεκτό επίπεδο με την εφαρμογή ορισμένων μέτρων, η Επιτροπή διαγράφει το εν λόγω φυτό, φυτικό προϊόν ή άλλο αντικείμενο από τον κατάλογο που θεσπίστηκε με τον κατάλογο του εκτελεστικού κανονισμού (ΕΕ) 2018/2019 και το προσθέτει στον κατάλογο που αναφέρεται στο άρθρο 41 παράγραφος 2 του κανονισμού (ΕΕ) 2016/2031.

(3) Επιπλέον, ο εκτελεστικός κανονισμός (ΕΕ) 2020/1213 της Επιτροπής (3) θεσπίζει τα φυτοϋγειονομικά μέτρα για την είσοδο στην Ένωση ορισμένων φυτών, φυτικών προϊόντων και άλλων αντικειμένων που έχουν διαγραφεί από το παράρτημα του εκτελεστικού κανονισμού (ΕΕ) 2018/2019

(4) Το παράρτημα του εκτελεστικού κανονισμού (ΕΕ) 2018/2019 περιλαμβάνει φυτά του γένους Acer L. ως φυτά υψηλού κινδύνου.

(5) Στις 29 Αυγούστου 2019 η Νέα Ζηλανδία υπέβαλε στην Επιτροπή αίτηση για εξαγωγή στην Ένωση γυμνόριζων, εμβολιασμένων ή ενοφθαλμισμένων φυτών προς φύτευση, σε λήθαργο, χωρίς φύλλα, ηλικίας ενός έως τριών ετών, που ανήκουν στα είδη Acer japonicum Thunberg, Acer palmatum Thunberg και Acer shirasawanum Koidzumi (στο εξής: συγκεκριμένα φυτά). Η εν λόγω αίτηση υποστηρίχθηκε από τον αντίστοιχο τεχνικό φάκελο.

(6) Στις 20 Μαΐου 2020 η Ευρωπαϊκή Αρχή για την Ασφάλεια των Τροφίμων (στο εξής: Αρχή) δημοσίευσε επιστημονική γνώμη σχετικά με την αξιολόγηση κινδύνου για φυτά Acer spp. από τη Νέα Ζηλανδία (4). Η Αρχή προσδιόρισε τους Eotetranychus sexmaculatus, Meloidogyne fallax, Oemona hirta καιΡlatypus apicalis (στο εξής: συγκεκριμένοι επιβλαβείς οργανισμοί) ως επιβλαβείς οργανισμούς σχετικούς με τα συγκεκριμένα φυτά, αξιολόγησε τα μέτρα μετριασμού του κινδύνου που περιγράφονται στον φάκελο για τους εν λόγω επιβλαβείς οργανισμούς και εκτίμησε, για κάθε επιβλαβή οργανισμό που συνδέεται με το εν λόγω εμπόρευμα, την πιθανότητα απουσίας του από αυτά.

(7) Σε συνέχεια της εν λόγω γνώμης, ο εκτελεστικός κανονισμός (ΕΕ) 2020/1361 της Επιτροπής (5) διέγραψε τα συγκεκριμένα φυτά από τον κατάλογο των φυτών υψηλού κινδύνου που θεσπίστηκε με τον εκτελεστικό κανονισμό (ΕΕ) 2018/2019.

(8) Επιπλέον, και με βάση την εν λόγω γνώμη, τα απαραίτητα μέτρα για την αντιμετώπιση του κινδύνου των συγκεκριμένων επιβλαβών οργανισμών μπορούν να θεσπιστούν ως φυτοϋγειονομικές απαιτήσεις εισαγωγής, για να διασφαλιστεί η φυτοϋγειονομική προστασία του εδάφους της Ένωσης από την είσοδο των συγκεκριμένων φυτών στην Ένωση.

(9) Όσον αφορά τους Oemona hirta και Platypus apicalis, τα μέτρα που περιγράφονται από τη Νέα Ζηλανδία στον φάκελο θεωρούνται επαρκή για τη μείωση σε αποδεκτό επίπεδο του κινδύνου από την εισαγωγή των συγκεκριμένων φυτών στην Ένωση. Ως εκ τούτου, τα μέτρα για τους δύο αυτούς επιβλαβείς οργανισμούς θα πρέπει να βασιστούν στα μέτρα που περιγράφει η Νέα Ζηλανδία στον φάκελο.

(10) Όσον αφορά τον Meloidogyne fallax, τα μέτρα που περιγράφονται από τη Νέα Ζηλανδία στον φάκελο είναι σύμφωνα με τις ισχύουσες απαιτήσεις που προβλέπονται στο σημείο 10 του παραρτήματος VII του εκτελεστικού κανονισμού (ΕΕ) 2019/2072 της Επιτροπής (6) για τους νηματώδεις, όσον αφορά τα δένδρα και τους θάμνους που προορίζονται για φύτευση.

(11) Όσον αφορά τον Eotetranychus sexmaculatus, θεωρείται ότι μόνη η εφαρμογή των μέτρων που προτείνονται από τη Νέα Ζηλανδία στον φάκελο δεν μπορεί να μειώσει σε αποδεκτό επίπεδο τον κίνδυνο από την είσοδο των συγκεκριμένων φυτών στην Ένωση, δεδομένου ότι, σύμφωνα με τη γνώμη της Αρχής, εξακολουθούν να υπάρχουν ορισμένες αβεβαιότητες. Η αντιμετώπιση των αβεβαιοτήτων που εντοπίστηκαν με την εφαρμογή πρόσθετων μέτρων όσον αφορά τις επίσημες δηλώσεις και τα φυτοϋγειονομικά πιστοποιητικά για τα εν λόγω φυτά μπορεί να μειώσει σε αποδεκτό επίπεδο τον κίνδυνο από την είσοδο στην Ένωση των συγκεκριμένων φυτών. Ως εκ τούτου, τα μέτρα που εφαρμόζονται από τη Νέα Ζηλανδία στον φάκελο για τονΕοtetranychus sexmaculatus θα πρέπει να συμπληρωθούν με μέτρα που αντιμετωπίζουν τις αβεβαιότητες.

(12) Οι Oemona hirta και Meloidogyne fallax παρατίθενται, στο παράρτημα II του εκτελεστικού κανονισμού (ΕΕ) 2019/2072, ως ενωσιακοί επιβλαβείς οργανισμοί καραντίνας. Οι Eotetranychus sexmaculatus και Platypus apicalis δεν περιλαμβάνονται ακόμη στον κατάλογο των ενωσιακών επιβλαβών οργανισμών καραντίνας του εκτελεστικού κανονισμού (ΕΕ) 2019/2072, ενδέχεται, ωστόσο, να πληρούν τους όρους που απαιτούνται ώστε να περιληφθούν στον εν λόγω κατάλογο κατόπιν νέας πλήρους αξιολόγησης κινδύνου. Αν διαπιστωθεί ότι οι εν λόγω επιβλαβείς οργανισμοί πληρούν τους όρους αυτούς, θα συμπεριληφθούν στον κατάλογο του παραρτήματος II του εκτελεστικού κανονισμού (ΕΕ) 2019/2072 και τα σχετικά φυτά θα παρατεθούν στο παράρτημα VII του εν λόγω κανονισμού, μαζί με τα αντίστοιχα μέτρα, βάσει πλήρους αξιολόγησης κινδύνου για τους εν λόγω επιβλαβείς οργανισμούς. Επομένως, ο εκτελεστικός κανονισμός (ΕΕ) 2019/2072 θα πρέπει να επανεξεταστεί αναλόγως.

(13) Συνεπώς, το παράρτημα του εκτελεστικού κανονισμού (ΕΕ) 2020/1213 θα πρέπει να τροποποιηθεί αναλόγως.

(14) Για να υπάρξει συμμόρφωση με τις υποχρεώσεις που υπέχει η Ένωση δυνάμει της συμφωνίας του Παγκόσμιου Οργανισμού Εμπορίου για την εφαρμογή μέτρων υγειονομικής και φυτοϋγειονομικής προστασίας (7), η εισαγωγή των συγκεκριμένων φυτών θα πρέπει να ξαναρχίσει το συντομότερο δυνατόν. Συνεπώς, ο παρών κανονισμός θα πρέπει να αρχίσει να ισχύει την τρίτη ημέρα από τη δημοσίευσή του.

(15) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1 Αντικείμενο Ο παρών κανονισμός θεσπίζει τα φυτοϋγειονομικά μέτρα για την είσοδο στην Ένωση ορισμένων φυτών προς φύτευση Acer japonicum Thunberg, Acer palmatum Thunberg και Acer shirasawanum Koidzumi, καταγωγής Νέας Ζηλανδίας

Άρθρο 2 Τροποποίηση του εκτελεστικού κανονισμού (ΕΕ) 2020/1213 Το παράρτημα του εκτελεστικού κανονισμού (ΕΕ) 2020/1213 τροποποιείται σύμφωνα με το παράρτημα του παρόντος κανονισμού.

Άρθρο 3 Έναρξη ισχύος Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 30 Σεπτεμβρίου 2020. Για την Επιτροπή Η Πρόεδρος Ursula VON DER LEYEN

(1) ΕΕ L 317 της 23.11.2016, σ. 4.

(2) Εκτελεστικός κανονισμός (ΕΕ) 2018/2019 της Επιτροπής, της 18ης Δεκεμβρίου 2018, για τη θέσπιση προσωρινού καταλόγου των φυτών, φυτικών προϊόντων ή άλλων αντικειμένων υψηλού κινδύνου, κατά την έννοια του άρθρου 42 του κανονισμού (ΕΕ) 2016/2031, και καταλόγου των φυτών για τα οποία δεν απαιτούνται πιστοποιητικά φυτοϋγείας για την είσοδο στην Ένωση, κατά την έννοια του άρθρου 73 του εν λόγω κανονισμού (ΕΕ L 323 της 19.12.2018, σ. 10).

(3) Εκτελεστικός κανονισμός (ΕΕ) 2020/1213 της Επιτροπής, της 21ης Αυγούστου 2020, σχετικά με τα φυτοϋγειονομικά μέτρα για την είσοδο στην Ένωση ορισμένων φυτών, φυτικών προϊόντων και άλλων αντικειμένων που έχουν διαγραφεί από το παράρτημα του εκτελεστικού κανονισμού (ΕΕ) 2018/2019 (ΕΕ L 275 της 24.8.2020, σ. 5).

(4) EFSA PLH Panel (EFSA Panel on Plant Health – ομάδα της EFSA για την υγεία των φυτών), 2020. Scientific Opinion on the commodity risk assessment of Acer spp. plants from New Zealand (Επιστημονική γνώμη σχετικά με την αξιολόγηση κινδύνου για εμπορεύματα των φυτών Acer spp. από τη Νέα Ζηλανδία). Δελτίο ΕFSA 2020· 18(5): 6105. https://doi.org/10.2903/j.efsa.2020.6105.

(5) Εκτελεστικός κανονισμός (ΕΕ) 2020/1361 της Επιτροπής, της 30ής Σεπτεμβρίου 2020, για την τροποποίηση του εκτελεστικού κανονισμού (ΕΕ) 2018/2019 όσον αφορά ορισμένα φυτά προς φύτευση Malus domestica, καταγωγής Σερβίας, και ορισμένα φυτά προς φύτευση Acer japonicum Thunberg, Acer palmatum Thunberg και Acer shirasawanum Koidzumi, καταγωγής Νέας Ζηλανδίας (βλέπε σελίδα 1 της παρούσας Επίσημης Εφημερίδας).

(6) Εκτελεστικός κανονισμός (ΕΕ) 2019/2072 της Επιτροπής, της 28ης Νοεμβρίου 2019, για τη θέσπιση ενιαίων όρων για την εφαρμογή του κανονισμού (ΕΕ) 2016/2031 του Ευρωπαϊκού Κοινοβουλίου και του Συμβουλίου, όσον αφορά τα προστατευτικά μέτρα κατά των επιβλαβών για τα φυτά οργανισμών, και για την κατάργηση του κανονισμού (ΕΚ) αριθ. 690/2008 της Επιτροπής και την τροποποίηση του εκτελεστικού κανονισμού (ΕΕ) 2018/2019 της Επιτροπής (ΕΕ L 319 της 10.12.2019, σ. 1).

(7) Συμφωνία του Παγκόσμιου Οργανισμού Εμπορίου για την εφαρμογή μέτρων υγειονομικής και φυτοϋγειονομικής προστασίας (συμφωνία ΥΦΠ), https://www.wto.org/english/tratop_e/sps_e/spsagr_e.htm.